Tiedätkö sellaisen palvelun, joka vuodesta toiseen varautuu sinua varten ja tarjoaa sen sitten sinulle yhtenä kokonaisuutena – kun sitä tarvitset?

Ilmarisenkin edustama suomalainen työeläke on tällaisesta palvelusta esimerkki: olit ansiotyössä ihan missä tahansa, sinulle karttuu eläkettä samoilla säännöillä. Isosta ja pienestä palkasta. Yrittäjyydestä. Eläkesysteemissä ei ole bisnesluokkaa.

En oikein ymmärrä eläkekaton kannattajia. Suomessa korkeita eläkkeitä on vähän ja pieniä eläkkeitä paljon. Vuoden 2009 Eläketurvakeskuksen selvityksessä todetaan, että mikäli eläkekatto haluttaisiin ulottaa koskemaan merkittävää joukkoa eläkkeensaajia, olisi katto asetettava huomattavan matalalle. Lakisääteisiä eläkkeitä täydentämään hankittaisiin tällöin esimerkiksi yksityisiä lisäeläkkeitä. Tuloerot eivät eläkekatolla katoaisi mihinkään, erot saattaisivat päinvastoin kasvaa, kun eläkesysteemejä olisikin monta.

Jos olet ollut työurasi aikana ollut merimiehenä, huoltamoyrittäjänä, lähihoitajana, apupappina ja pörssiyhtiön talouspomona – voit kuitenkin hakea ja saada eläkkeesi yhdellä kertaa. Vaikka yritys voi valita työeläkeyhtiönsä, ketjun viimeinen hoitaa sinulle koko eläkkeen. Joku on kerännyt kaikki tiedot vuosikymmenten ajalta, korottanut eläkepalat indeksillä, rahastoinut ne erikseen ja hakenut niille tuottoa sijoitusmarkkinoilta. Sijoitusriski, pitkäikäisyyden riski, työkyvyttömyysriski, varhaisen kuoleman riski, rahanarvon muutoksen riski – nämä kaikki riskit suomalaiset palkansaajat, yrittäjät ja työnantajat kantavat yhdessä.

Olisipa samalla lailla myös viimeisen lentoyhtiön periaate ja viimeisen sähköasentajan periaate. Näin ei ole: viimeinen sähkömies haukkuu vain kaikki edelliset tumpeloiksi.

Minä voin luvata: me Ilmarisessa hoidamme eläkkeesi. Kahdesta syytä. Ilmarinen on osa suomalaista työeläkesysteemiä, joka toimii ja maksaa eläkettä yli 1,5 miljoonalle suomalaiselle joka kuukausi. Se ei ole unelmaa tulevasta, vaan koko ajan täyttä totta, rahaa ja toimeentuloa.

Toinen syy on se, että eläkeyhtiö Etera yhdistyi Ilmariseen 1.1.2018, ja vakavarainen Ilmarinen nyt Suomen suurin yksityisen alan eläkkeiden maksaja ja turvaaja. Täällä meillä on talo täynnä eläketurvan ammattilaisia. Hoidamme eläkkeitä, tietoja, tietojärjestelmiä sekä eläkevarojen sijoittamista ja asiakaspalvelua. Me teemme työtä sinun eläkkeesi eteen.

Sini Kivihuhta

varatoimitusjohtaja

Ilmarinen

Me pyysimme suomalaisia yritysjohtajia tekemään lupauksia, jotka vahvistavat hyvää virettä heidän työpaikoillaan. Mikä on sinun lupauksesi? Katso: ilmarinen.fi/lupaus